Seun (13) se dood ‘geweldige slag’ vir skoolMichal Roux. Foto: Facebook via Laerskool Stellenbosch ŉ Gedenkdiens word Maandag gehou vir die 13-jarige Michal Roux wat Dinsdag sy eie lewe geneem het. Die Laerskool Stellenbosch het gesê personeel en leerders het met baie groot skok en hartseer verneem van Michal, ŉ gr. 7-leerder, se dood. “Dit is vir ons ŉ geweldige slag wat ons skoolgemeenskap baie diep raak. Ons gedagtes, gebede en innige simpatie is met die Roux-gesin in hierdie baie moeilike omstandighede.” Die skool het ook sy dank aan die Hoërskool Stellenbosch se leerders en personeel uitgespreek wat simpatie betoon het deur blomme rondom die laerskool se fonteintjie te plaas. Die gedenkdiens vind om 15:00 vanuit die NG Moederkerk Stellenbosch plaas. Maroela Media het vroeër berig Michal het Dinsdagoggend sy eie lewe geneem by sy ouerhuis in Stellenbosch. Sers. Noloyiso Rwexana, woordvoerder van die polisie, het gesê die seun het homself kort ná 08:00 geskiet. Die polisie was op die toneel waar die seun met ŉ kopwond aangetref is. Hy is op die toneel dood verklaar. Die seun se ouerhuis is naby Laerskool Stellenbosch. Hawkie de Villiers, hoof van die Laerskool Stellenbosch, het vroeër gesê leerders is van Michal se dood ingelig waarna daar berading verskaf is. De Villiers het gesê die leerders is in groepe gedeel waarna beraders hulle toegespreek het. Daar is ook afsonderlik met Michal se vriende gesels. Michal laat sy ouers en sy suster, ŉ gr. 9-leerder aan die Rhenish Girls’ High School, agter. Die polisie doen ŉ geregtelike doodsondersoek.